# Document 88: destinat (sobretot) a nacionalistes

Document 88, subtitulat Destinat (sobretot) a nacionalistes, és un assaig col·lectiu realitzat per Vicent Franch, Agustí Colomer, Miquel Nadal i Rafael Company en 1987, essent finalista del premi d'assaig Joan Fuster als XVI Premis Octubre, i sent publicat en el número 130 de la sèrie "la unitat" de l'editorial Tres i Quatre.
És considerat com un dels primers assajos que plantegen una revisió del fusteranisme des d'un punt de vista Nacionalista Valencià, i és la segona obra, després de De Impura Natione, que plantejà la creació del Valencianisme de conciliació, sent considerada també com la que inaugurava públicament la tercera via entre blaverisme i catalanisme. Els autors del llibre formaven part, junt a altres personalitats, de les Tertúlies de l'Hotel Anglés, tertúlies que, com al mateix llibre s'explica, s'impulsaren com el primer acte de conciliació entre les dues subcultures polítiques del Nacionalisme valencià, en el context del que es va conèixer com a tercera via del nacionalisme valencià. D'estes tertúlies va sorgir la idea d'ajuntar quatre assajos curts en un text que plantejara la necessitat de la reconciliació del valencianisme d'arrel fusteriana amb el blaverisme prenent el marc nacional valencià com a únic referent territorial.
La principal diferència d'este text amb l'anterior De Impura Natione és que si en el primer la crítica recau més sobre Joan Fuster i la seua obra, al Document 88 el marc d'interpel·lació és el fusteranisme, i la intencionalitat política del text és major. Entre les reflexions versades als textos, Vicent Franch reflexiona com la manca de decantament polític concret de Joan Fuster fa que la seua figura puga ser reivindicada per diferents cultures polítiques i formacions polítiques, sent fins i tot reivindicat pels nous revisionistes del fusteranisme. Pel que fa a la seua proposta política, Document 88 destaca per estendre's i concretar-ho més que els autors de De Impura Natione, si bé Document 88 mantindrà bàsicament el nucli de la proposta d'Eduard Mira i Damià Mollà.

## Referències

* ↑ LA UTILIZACIÓN DE LA HISTORIA COMO ARMA POLÍTICA: LA TRANSICIÓN VALENCIANA (1975-1983). Alexandre Crespo i Durà (Universitat de València) "Desde mediados de los setenta se han escrito una serie de ensayos que, sin cuestionar la catalanidad original de lo valenciano, han intentado, con irregular fortuna intelectual, superar los planteamientos de Fuster. (castellà)
* ↑ Entrevista a Rafael Company a Valencianisme.com (publicat originàriament a Pàgina26 el 25 setembre de 2008)
* ↑ Document 88: vigència, adhesió, rebuig, menyspreu, oblit. article de Rafael Company al seu bloc el 28 de juny de 2008
* 1 2 Català i Oltra, 2012, p. 559.
* 1 2 3 4 Català i Oltra, 2012, p. 560.
* ↑ Català i Oltra, 2012, p. 561.
* ↑ Català i Oltra, 2012, p. 565.

## Bibliografia

* Català i Oltra, Lluís. Fonaments de la identitat territorial amb especial atenció a la identitat nacional. El cas valencià: discursos polítics sobre la identitat valenciana entre els militants de base del Bloc, EUPV i PSPV-PSOE. Universitat d'Alacant, 2012.

## Enllaços externs

* Document88, blog que recull alguns textos referents al llibre publicats arran del 20 aniversari de la seua publicació